Bétera aprova el seu pressupost amb més de 23 milions d'euros dedicats a les persones
30 de novembre de 2021

L'Ajuntament de Bétera aprova en sessió extraordinària el Pressupost de 2022 que portava molts anys sense aprovar-se dins del termini i en la forma escaient i que permet que totes les inversions i projectes es posen en marxa a partir de l'1 de gener.

El Pressupost ha sigut elaborat pel departament d’Intervenció, Recursos Humans i Secretaria de l’Ajuntament després d'anys externalitzant aquest treball que ara ha suposat estalviar 10.000€ a tots els beterans i beteranes.

En aquest sentit l'Alcaldessa de Bétera, Elia Verdevío, ha volgut donar l'enhorabona “a tots aquells treballadors i treballadores de la casa que amb gran esforç i dedicació han tirat avant aquest Pressupost que ens permet la seua aprovació abans de finalitzar l'any i que a més suposa un estalvi per a les arques municipals”.

En total el Pressupost ascendeix a 23.403.474,10€ i continuarà baix l'objectiu de l'Equip de Govern de millorar els serveis i infraestructures per als veïns i veïnes de Bétera. Un pressupost que augmenta respecte al de 2021 en més d'1 milió d'euros i que se situa en xifres rècord respecte d'altres anys.

“Invertim en els nostres veïns i veïnes, en la seua qualitat de vida i en el seu benestar, en aquests tres punts se sustenta el Pressupost de 2022, un pressupost social que contempla estar al costat dels qui més ens necessiten”, ha explicat el regidor d'Hisenda, Manuel Pérez. Però també, com ha destacat Elia Verdevío, “seguim treballant per a que els futurs pressupostos siguen més participatius”.

Millors serveis públics

En aquest 2022 es duran a terme grans millores en els principals serveis municipals com ara la neteja, jardineria i cura del municipi. “Coneixem les mancances del municipi que vénen manifestant-se anys arrere i que estem treballant per a solucionar des del primer moment. La recollida de fem, la neteja i els parcs i jardins han sigut el centre dels nostres esforços perquè la situació en molts moments és desoladora”.

D'aquesta manera, en neteja i recollida de residus l'Ajuntament destinarà un milió d'euros més, després d'una nova licitació del servei que complisca amb les actuals necessitats dels veïns i veïnes de Bétera. Un servei que suposarà una millora real i que comptarà amb el civisme i la col·laboració ciutadana.

En aquest punt, el Consistori ha manifestat que “encara que els serveis s'han estat reforçant amb recursos i personal municipal no és suficient donat l'increment de població que s'ha vingut succeint anys arrere”.

Un altre dels serveis que veurà incrementada la seua partida i que eixirà a licitació, és el de parcs i jardins, amb un augment de més de 75.000€.

Ocupació

L'àrea d'Ocupació és una de les partides que més ha incrementat el seu pressupost i per a aquest any 2022 destinarà a Plans d'Ocupació 1.626.034,71€ amb la finalitat d'oferir un suport laboral a la ciutadania de Bétera, “la situació per la covid-19 ha posat sobre la taula la vulnerabilitat de moltes de les nostres famílies i des de l'Ajuntament estarem al seu costat, reforçant les polítiques d'ocupació i formació”, ha explicat l'Alcaldessa, qui ha assenyalat que respecte a l'any passat l'augment és de més de 900.000€.

A més en relació al personal municipal, és en aquest 2022 quan s'aprecia un augment en la partida atés que s'ha posat en marxa la Relació de Llocs de treball (RPT), una actuació molt reivindicada i una necessitat exigida per la llei que s'ha dut a terme en aquesta legislatura després de més de 13 anys de demandes.

Inversions

El Pressupost de 2022 donarà continuïtat a les inversions de 2021, és a dir, en aquest nou any l'Ajuntament no solament durà a terme les inversions de 2022 sinó que també executarà les inversions previstes en 2021. Que al mateix temps contemplen els prop de 14 milions d'euros del Pla d'Inversions Locals que permetran augmentar, renovar, mantindre i millorar infraestructures i serveis a la ciutadania.

Aposta per l'associacionisme

El Consistori també ha apostat en aquests pressupostos per l'associacionisme perquè com bé indica l'Alcaldessa de Bétera “junts som més forts”. En aquesta aposta, el Consistori beterà ha reiterat que s'han mantingut totes i cadascuna de les subvencions atorgades fins al moment i a més s'ha dotat també a les associacions de nova creació.

També, per primera vegada, les subvencions als esportistes locals s'han realitzat de pública concurrència i no nominatives, com s'estaven atorgant fins al moment. Ara qualsevol veí o veïna que complisca amb els requisits podrà ser beneficiari, ampliant així a més esportistes l'accés a aquestes beques.

Baixada d'Impostos

En aquest 2022 també entrarà en vigor la baixada de l'IBI que suposarà un estalvi per a les famílies de Bétera. No obstant això, aquesta rebaixa, que té bonificacions especials per a les famílies nombroses i la instal·lació de plaques fotovoltaiques, no comprometrà la llei pressupostària sinó tot el contrari perquè la recaptació serà major donada la conjuntura actual.

Deute zero

Amb un percentatge de deute municipal del 0%, la situació econòmica-financera de l'Ajuntament de Bétera està completament sanejada. En paraules del regidor d'Hisenda, “hem fet els deures i això ens permet continuar treballant en interés dels nostres veïns i veïnes, destinant el pressupost a serveis, infraestructures, foment d'ocupació i a l'àmbit social”.

Així mateix, gràcies a la gestió eficient de cadascuna de les regidories i a l'ajust de la despesa corrent, ha permés també que de l'any 2021 a l'any 2022 existisca una variació d'entorn al 20% d'estalvi.

I tot això ha sigut possible perquè l'Equip de Govern de Bétera en un exercici de responsabilitat i consens participatiu ha volgut escoltar la resta de partits polítics com el grup municipal VOX qui a través de les seues propostes es duran a terme futures incorporacions de crèdit dirigides a sectors econòmics com l'agricultura, el comerç o la indústria, així com també, inversions en camins rurals i edificis públics. Perquè tal com ha indicat Elia Verdevío, “l'objectiu comú ha de ser Bétera i els seus veïns i veïnes per damunt de qualsevol color polític”.